Ce șanse are FC Botoșani să câștige meciul cu Sepsi la "masa verde", după cazul de dopaj al lui Cosmin Matei
Președintele lui CFR Cluj, Cristi Balaj, fost președinte al Agenţiei Naţionale Anti-Doping, a spus că FC Botoșani n-are șanse să câștige meciul cu Sepsi la "masa verde", în urma cazului de dopaj al lui Cosmin Matei.
Valeriu Iftimie, patronul echipei Botoșani, a spus că va cere acest lucru.
"Este o substanţă specifică, sancţiunea maximă este de doi ani. În urma unei audieri, a unui proceduri unde jucătorul va fi invitat, suspendarea poate fi redusă. De obicei, proba B nu schimbă lucrurile.
Până la urmă, concentrarea ar trebui să fie pe lipsa intenţiei şi a vinovăţiei. Să demonstreze că nu a avut intenţia de a lua acele substanţe, ca în cazul Simonei Halep.
Dacă se dovedeşte că nu a fost intenţie, suspendarea poate să se reducă la zero – opt luni. Poate chiar să scape de suspendare. Atunci când apar în comisii, sunt oameni care judecă.
Dacă sportivul poate lămuri, orice este posibil. Nu are cum echipa să piardă rezultatul unui meci, chiar dacă a fost în competiţie. Pentru a se anula un rezultat, trebuie să fie cel puţin trei jucători depistaţi pozitiv" a comentat actualul președinte al lui CFR Cluj, citat de fanatik.ro.
Balaj a mai spus că "intenţia de doping e mai greu de demonstrat, sunt sigur că jucătorul va aduce argumente în favoarea lui. Aici e vorba de substanţă specifică, iar suspendarea este de doi ani.
La Simona Halep a fost vorba de substanţă nespecifică şi sancţiunea porneşte de la 4 ani acolo. Este încadrată în grupa steroizilor. Gradul de vinovăţie poate să fie de trei feluri: ridicat, moderat şi încă unul…
Nu cred că jucătorii se pot dopa la noi. Sunt foarte multe teste, din păcate apar şi greşeli. Aceste greşeli reprezintă lecţii educative pentru ceilalţi. E foarte important să analizezi corect, să fii atent când iei suplimente. Să colaborezi cu medicul echipei".